ཁམས་རི་བོ་ཆེའི་གནའ་བོའི་བྲོ་ཆེན་དག་ནི་སྒྲུབ་མཆོད་དུས་ཆེན་དང་འབྲེལ་ཏེ་འཚར་ལོང་བྱུང་ཞིང་སྒྲུབ་མཆོད་དུས་ཆེན་དང་འབྲེལ་ནས་ལང་ཚོའི་གསོན་ཤུགས་རྒྱས་པ་དང་།སྒྲུབ་མཆོད་དུས་ཆེན་དང་འབྲེལ་ཏེ་མི་ཡུལ་འདིར་ཡུན་རིང་གནས་སྡོད་བྱས་པའི་རིག་རྩལ་རྩ་ཆེན་ཞིག་ཡིན་པ་མ་ཟད།བྲོ་ཆེན་འདིས་ས་གནས་འདིའི་མི་རིགས་ཀྱི་ཁྱད་ཆོས་མང་པོ་མཚོན་ཏེ།དེ་ཡང་དབྱངས་ཀྱི་འདེགས་འཇོག་འགྱུར་ཁུག་དང་འགྲོགས་པའི་ས་གནས་འདིའི་སེམས་ཁམས་དང་།ས་གནས་འདིས་སྙན་འགྱུར་ལ་འཛིན་པའི་མཛེས་ཕྱོགས་ཀྱི་ལྟ་བ་མཚོན་པ་དང་།གནའ་བོའི་དུས་ཀྱི་གླུ་གར་སྒྱུ་རྩལ་ལ་དགའ་ཞིང་དུང་བའི་མི་རྣམས་ཀྱིས་གླུ་གར་སྒྱུ་རྩལ་གྱི་ཉམས་འགྱུར་གང་འདྲ་ཞིག་ལ་མཛེས་པར་རློམས་པའི་ལྟ་བ་སོགས་ས་གནས་ཀྱི་ཁྱད་ཆོས་མཚོན་ནུས་ཤིང་།ད་ལྟ་འཛམ་གླིང་གང་དུ་ཕྱིན་ཀྱང་བྲོ་ཆེན་གྱི་དབྱངས་རྟ་དང་གར་སྟབས་སོགས་གང་ནས་བལྟས་ཀྱང་རི་བོ་ཆེའི་བྲོ་ཆེན་ལྟ་བུའི་གནའ་བོའི་བོད་ཀྱི་བྲོ་བ་ལྡན་པའི་བྲོ་ཆེན་འདི་ལྟ་བུ་ཕལ་ཆེར་མཐོང་དཀོན་པའི་ཚོད་རེད།བྲོ་ཆེན་འདི་དག་ཀྱང་གླུ་ཚིག་དང་གདང་དབྱངས་སོགས་སྣ་མང་ཕུན་སུམ་ཚོགས་པ་ཞིག་སྟེ།དེའང་སྤྱིར་བཏང་བྲོ་སྣ་ཤིན་ཏུ་མང་ཞིང་བྲོ་སྣ་རེ་རེ་ལའང་རྡོག་བྲོ་མི་འདྲ་བ་རེ་རེ་དང་།རྡོག་བྲོ་མི་འདྲ་བ་རེ་རེ་ལ་བྲོ་གླུ་མི་འདྲ་བ་རེ་རེ་ཡོད་པ།དེ་དག་གི་ཉམས་འགྱུར་ཡོད་ཚད་ལ་ལྷད་མ་འདྲེས་པའི་གནའ་བོའི་ཉམས་འགྱུར་གྱིས་ཕྱུག་ཅིང་མཐོང་བ་ཙམ་གྱིས་ལུས་སེམས་བག་ཕེབས་དང་སྤྲོ་དགས་ཁེངས་འགྲོ་བ་ཤ་སྟག་རེད།